***Fifty Shades*** er en erotisk bokserie av E. L. James. Trilogien er lagt til byen Seattle og følger forholdet mellom hovedpersonen *Anastasia Steele* og en ung forretningsmann, *Christian Grey*. Serien har vakt stor oppmerksomhet på grunn av sine eksplisitte erotiske scener med elementer av BDSM. The New York Times hadde per februar 2014 registrert over hundre millioner solgte eksemplarer, og rettighetene hadde da blitt solgt til 37 land. Gyldendal kjøpte rettighetene til en norsk utgave, og den norske oversettelsen ble utgitt høsten 2012.

Bakgrunn
--------

*Fifty Shades*-trilogien ble til å begynne med skapt som en fanfiksjon med tittelen *Master of the Universe*, og ble utgitt episodevis på nettsteder under pseudonymet «Snowqueen's Icedragon». Stykket hadde hovedpersoner oppkalt etter figurer i Stephenie Meyers *Twilight-serie*, Edward Cullen og Bella Swan. Etter å ha mottatt kommentarer om det seksuelle innholdet i materialet, fjernet James stykket fra fanfiksjonsnettstedene og utga det på sin egen nettside, FiftyShades.com. Senere skrev hun om *Master of the Universe* som et originalt verk, hvor hovedpersonene fikk navnene Christian Grey og Anastasia Steele. Stykket ble fjernet fra nettstedet før publisering. 

Denne bearbeidede og utvidede versjonen av *Master of the Universe* ble delt opp i en trilogi. Den første delen, *Fifty Shades of Grey*, ble utgitt som e-bok og «trykk på forespørsel» (print-on-demand)-pocketbok i mai 2011 av The Writers' Coffee Shop, en virtuell utgiver basert i Australia. Andre del, *Fifty Shades Darker*, ble utgitt i september 2011. Tredje del fikk navnet *Fifty Shades Freed* og kom i januar 2012. Utgiveren hadde et begrenset markedsføringsbudsjett, og fokuserte hovedsakelig på bokblogger for tidlig publisitet, men salget av boken ble forsterket da gjetord begynte å gå om bokserien. Bokens erotiske vinkling og den antatte sammensetningen av målgruppen for boken, gifte kvinner over tredve, førte til at boken ble kalt «Mommy Porn» (husmorporno) av noen nyhetsbyråer.

Mottakelse
----------

Da tredje del av boken ble utgitt i januar 2012, hadde nyhetskilder i USA begynt å bruke trilogien som et eksempel på viralmarkedsføring, og den stigende populariteten til kvinnefokusert erotika. På grunn av den økte interessen for serien, ble rettighetene til bokserien overtatt av Vintage Books for en nyutgivelse i april 2012.

Da den første boken i trilogien ble utgitt i pocketbokformat, slo den rekorden for antall solgte eksemplarer på en uke, med 205 000 solgte.

Leseranmeldelser av boken var delte; noen var begeistret, mens andre anså verket som triviallitteratur.

Film
----

Filmen *Fifty Shades of Grey* er basert på den første romanen i trilogien, og hadde premiere i februar 2015. Samtidig ble det kunngjort at det skulle komme ytterligere to filmer, og at den neste skulle ha premiere i 2016.

Referanser
----------

1. ↑  «For ‘Fifty Shades of Grey,’ More Than 100 Million Sold (Published 2014)» **(engelsk)**. 26. februar 2014. Besøkt 5. august 2023.
2. ↑  Ottosen, Peder (23. mai 2012). «Erotisk trilogi har solgt ti millioner bøker i USA». *dagbladet.no* **(norsk)**. Besøkt 5. august 2023.
3. ↑  Kosaka, Einar Yohsuke (10. august 2012). «Klart for husmorporno på norsk». *NRK*. Besøkt 5. august 2023.
4. 1 2  Flood, Alison (21. juni 2012). «Fifty Shades of Grey leaves records black and blue». *The Guardian* **(engelsk)**. ISSN 0261-3077. Besøkt 5. august 2023.
5. ↑  «Sexolog: - En moderne og riktig framstilling». *dagbladet.no* **(norsk)**. 3. august 2012. Besøkt 5. august 2023.

Eksterne lenker
---------------

* (en) Offisielt nettsted Rediger på Wikidata

* (en) Fifty Shades of Grey (book) – kategori av bilder, video eller lyd på Commons Rediger på Wikidata
* Fifty Shades hos Gyldendal

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** BNF **·** BNF (data) **·** BBC Things
 |